CELEX: 32020D1494
Language: bg
Date: 2020-10-12 00:00:00
Title: Решение (ЕС) 2020/1494 на Съвета от 12 октомври 2020 година относно позицията, която трябва да се заеме от името на Европейския съюз в рамките на Административния комитет, създаден с Митническата конвенция относно международния превоз на стоки под покритието на карнети ТИР (Конвенция ТИР), във връзка с някои изменения на конвенцията

16.10.2020   
               
               
                  BG
               
               
                  Официален вестник на Европейския съюз
               
               
                  L 343/18
               
            
         РЕШЕНИЕ (ЕС) 2020/1494 НА СЪВЕТА
         от 12 октомври 2020 година
         относно позицията, която трябва да се заеме от името на Европейския съюз в рамките на Административния комитет, създаден с Митническата конвенция относно международния превоз на стоки под покритието на карнети ТИР (Конвенция ТИР), във връзка с някои изменения на конвенцията
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Митническата конвенция относно международния превоз на стоки под покритието на карнети ТИР (Конвенция ТИР) от 14 ноември 1975 г. („Конвенцията ТИР“) беше одобрена от името на Европейската икономическа общност с Регламент (ЕИО) № 2112/78 на Съвета (1) и влезе в сила в Общността на 20 юни 1983 г. (2)
                     
                  
               
                     (2)
                  
                  
                     С Решение 2009/477/ЕО (3) на Съвета беше публикуван консолидиран текст на Конвенцията ТИР. В съответствие с член 1, втора алинея от посоченото решение Комисията трябва да публикува бъдещи изменения на Конвенцията ТИР в Официален вестник на Европейския съюз, като посочва датата на влизането им в сила.
                  
               
                     (3)
                  
                  
                     Административният комитет, създаден с Конвенцията ТИР („Административният комитет“), може да изменя Конвенцията ТИР в съответствие с членове 59 и 60 от Конвенцията ТИР.
                  
               
                     (4)
                  
                  
                     На своята 73-та сесия на 15 октомври 2020 г., или на следваща сесия, Административният комитет ще приеме някои изменения на Конвенцията ТИР.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Административния комитет по отношение на измененията към Конвенцията ТИР, тъй като тези изменения ще бъдат обвързващи за Съюза.
                  
               
                     (6)
                  
                  
                     За да се ускори модернизирането на режима ТИР, е необходимо да се въведе задължението компетентните органи да предават по електронен път на Изпълнителния съвет ТИР, създаден от Административния комитет, данните относно разрешенията на титулярите на карнети ТИР и отнемането на такива разрешения и да се създаде надеждна международна онлайн база данни на митническите учреждения, които приемат движение под покритието на карнети ТИР, като се изменят член 38 от Конвенцията ТИР и приложение 9 към нея и като се създаде нова обяснителна бележка към член 45 от същата конвенция.
                  
               
                     (7)
                  
                  
                     За да може Конвенцията ТИР да стане по-привлекателна както за икономическите оператори, така и за митническите органи, е необходимо да се позволи на договарящите страни да предоставят по-големи улеснения на надлежно упълномощени лица в прилагането на Конвенцията ТИР, като се създаде нова обяснителна бележка към член 49 от същата конвенция.
                  
               
                     (8)
                  
                  
                     За да се поясни Конвенцията ТИР, е необходимо да се уточни използването на определен маршрут в рамките на митнически съюзи, като се измени член 20 от Конвенцията ТИР, и да се повиши препоръчаният максимален размер на сумата, която може да се изисква от гарантиращите асоциации за карнети ТИР за тютюн и алкохол, като се измени обяснителната бележка към член 8 от Конвенцията ТИР.
                  
               
                     (9)
                  
                  
                     Поради това позицията на Съюза в рамките на Административния комитет следва да се основава на проекта за изменения на Конвенцията ТИР.
                  
               
                     (10)
                  
                  
                     Позицията на Съюза следва да бъде изразена от Комисията.
                  
               
                     (11)
                  
                  
                     При официално гласуване в Административния комитет, позицията на Съюза следва да бъде изразена от държавите — членки на Съюза, действайки съвместно в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза по време на 73-та сесия или на някоя следваща сесия на Административния комитет, създаден с Митническата конвенция относно международния превоз на стоки под покритието на карнети ТИР (Конвенция ТИР) от 14 ноември 1975 г. („Конвенцията ТИР“), се основава на проекта за изменения на Конвенцията ТИР (4).
         
         
            Член 2
            
               1.   Комисията изразява позицията, посочена в член 1.
            
            
               2.   При официално гласуване в Административния комитет държавите — членки на Съюза изразяват позицията на Съюза, като действат съвместно в интерес на Съюза.
            
         
         
            Член 3
            Малки технически промени в позицията, посочена в член 1, могат да бъдат одобрявани от представителите на Съюза без да е необходимо допълнително решение на Съвета.
         
         
            Член 4
            Настоящото решение влиза в сила в деня на приемането му.
         
         
            Съставено в Люксембург на 12 октомври 2020 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Регламент (ЕИО) № 2112/78 на Съвета от 25 юли 1978 г. относно сключване на Митническа конвенция за международен превоз на стоки под знака на ТИР карнети (Конвенция ТИР) от 14 ноември 1975 г. в Женева (ОВ L 252, 14.9.1978 г., стр. 1).
         
            (2)  ОВ L 31, 2.2.1983 г., стр. 13.
         
            (3)  Решение 2009/477/ЕО на Съвета от 28 май 2009 г. за публикуване в консолидиран вид на текста на Митническата конвенция относно международния превоз на стоки под покритието на карнети ТИР (Конвенция ТИР) от 14 ноември 1975 г., както е изменена след тази дата (ОВ L 165, 26.6.2009 г., стр. 1).
         
            (4)  Виж документ ST 10759/2020 на http://register.consilium.europa.eu.